กรุงไทยอึ้ง สินเชื่อปีนี้ ส่อเค้าโต0%
กรุงไทยชี้ปีนี้โอกาสสินเชื่อจ่อโต 0% ต่ำกว่าเป้าที่ตั้งไว้ 3-4% หลังครึ่งปีแรกทำสถิติติดลบ 4-5% ครั้งแรกในรอบ 4 ปี ยันคุมเอ็นพีแอลไม่เกิน 3.9%
31 ส.ค. 2559

กรุงไทยชี้ปีนี้โอกาสสินเชื่อจ่อโต 0% ต่ำกว่าเป้าที่ตั้งไว้ 3-4% หลังครึ่งปีแรกทำสถิติติดลบ 4-5% ครั้งแรกในรอบ 4 ปี ยันคุมเอ็นพีแอลไม่เกิน 3.9%
นายวรภัค ธันยาวงษ์ กรรมการผู้จัดการใหญ่ ธนาคารกรุงไทย เปิดเผยว่า ปีนี้มีโอกาสที่การปล่อยสินเชื่อของธนาคารจะเติบโตไม่ได้ตามเป้าที่ตั้งไว้ 3-4% เบื้องต้นคาดว่าจะขยายตัว 0-3% หลังจากที่ครึ่งปีแรกสินเชื่อของธนาคารติดลบ 4-5% ซึ่งเป็นการติดลบครั้งแรกในรอบ 4 ปี ตั้งแต่ตนเข้ามาดำรงตำแหน่ง โดยครึ่งหลังของปีสินเชื่อจะขยายตัวจากลูกค้ากลุ่มผู้ประกอบการขนาดกลางและขนาดย่อม (เอสเอ็มอี) และสินเชื่อภาครัฐ
“ธนาคารยังไม่ปรับเป้าลง แม้ว่าสินเชื่อปีนี้จะไม่ถึงเป้าหมายที่ตั้งไว้ โดยยอมรับว่ามีโอกาสที่สินเชื่ออาจจะไม่ขยายตัวเลย แต่ยังมั่นใจว่าจะไม่ติดลบเหมือนธนาคารอื่น และแม้เศรษฐกิจจะเริ่มฟื้นตัว ความเชื่อมั่นจะเริ่มฟื้นกลับมา แต่ไม่สามารถชดเชยต่อการขยายตัวของสินเชื่อได้ แต่ครึ่งปีหลังเราเห็นการเติบโตของสินเชื่อภาครัฐที่เริ่มกลับฟื้นมา และเอสเอ็มอีกลุ่มขนาดกลางที่มียอดขายตั้งแต่ 100 ล้านบาทขึ้นไป จะเห็นการเติบโต 2 หลัก” นายวรภัค กล่าว
ทั้งนี้ ธนาคารจะพยายามคุมหนี้ที่ไม่ก่อให้เกิดรายได้ (เอ็นพีแอล) สิ้นปีนี้ไม่ให้เกิน 3.9% ของสินเชื่อรวม จากปัจจุบันอยู่ที่ 3.86% โดยมีสัญญาณว่าเอ็นพีแอลมีการเพิ่มในอัตราที่ชะลอตัวลง และคาดว่าจะลดลงในครึ่งปีหลัง เพราะที่ผ่านมาธนาคารมีการคัดกรองลูกค้าที่เข้มงวดขึ้น
อย่างไรก็ตาม ปีนี้คาดว่าธนาคารจะต้องตั้งสำรองเผื่อหนี้สงสัยจะสูญ 8-9 หมื่นล้านบาท ครึ่งแรกของปีตั้งสำรองแล้ว 1.9 หมื่นล้านบาท เทียบกับปี 2558 ที่ตั้งสำรองทั้งสิ้น 7 หมื่นล้านบาท และตั้งเป้าสำรองค่าเผื่อหนี้สงสัยจะสูญต่อเงินให้สินเชื่อด้อยคุณภาพ (Coverage Ratio) ให้อยู่ที่ 130% ภายในปี 2560 จากปัจจุบันอยู่ที่ 103% โดยธนาคารได้ตั้งสำรองหนี้เอ็นพีแอล ในส่วนบริษัท สหวิริยาสตีลอินดัสตรี (เอสเอสไอ) และบริษัท สหฟาร์ม หมดเรียบร้อยแล้ว และเอสเอสไอได้ให้ความร่วมมือกับธนาคารในการปรับโครงสร้างหนี้ ซึ่งอุตสาหกรรมเหล็กยังไม่ได้ฟื้นตัวอย่างที่คาด ทำให้ต้องใช้ระยะเวลา
นายวรภัค ยอมรับว่า การประคองกำไรของธนาคารเป็นเรื่องที่ยาก เพราะต้องรักษาผลประโยชน์ให้กับผู้ถือหุ้น หลังจากที่ผ่านมาธนาคารจ่ายปันผลในอัตราสูง ทำให้ผู้ถือหุ้นและนักลงทุนคาดหวังถึงการปันผลในระดับดังกล่าว และก็ต้องรักษาคุณภาพเพื่อไม่ให้เกิดปัญหาในอนาคต ประกอบกับธนาคารต้องทำกำไรให้ดี แต่ก็ยอมร้บว่าปีนี้โดยระบบของธนาคารกำไรน่าจะลดลงตามภาวะเศรษฐกิจที่ชะลอตัว
สำหรับ นายผยง ศรีวณิช ที่จะมาดำรงตำแหน่งกรรมการผู้จัดการใหญ่ต่อจากนายวรภัคนั้น ในสัปดาห์หน้านายผยงจะเข้ามาเรียนรู้งาน และจะมีการวางแผนธุรกิจในปีหน้าร่วมกัน ซึ่งคาดว่านายผยงจะสามารถบริหารงานและสานต่องานได้เป็นอย่างดี